Anexa la HCL nr. ………..

REGULAMENT

I. Prevederi generale
1. Consiliile consultative de cartier (C.C.C.) se înfiinţează şi funcţionează potrivit prevederilor Legii nr. 215/2001 privind administraţia publică locală, precum şi în conformitate cu Hotărârea Consiliului Local Timişoara nr. 195/2003. 
2. Consiliul consultativ de cartier este o organizaţie cetăţenească, fără personalitate juridică, apolitică şi non-profit, care promovează valorile democraţiei prin realizarea unui dialog permanent între administraţia locală şi locuitorii unei anumite zone, asigurând astfel o participare activă a cetăţeanului la rezolvarea unor probleme concrete ale colectivităţii din care face parte. Consiliile consultative de cartier funcţionează ca şi parteneri sociali ai Consiliului Local, în vederea identificării şi rezolvării problemelor comunităţii locale. Ele constituie instrumente de participare cetăţenească, pentru îmbunătăţirea procesului decizional în administraţia publică locală, în scopul realizării în comun a unor acţiuni, lucrări, servicii şi proiecte de interes public local.
	  
I. Organizarea Consiliilor Consultative de Cartier

1. Poate fi membru al Consiliului Consultativ de Cartier orice cetăţean cu domiciliul în municipiul Timişoara, având domiciliul în zona pentru care optează, cu vârsta minimă de 18 ani, care îşi exprimă dorinţa de a face parte, ca voluntar, dintr-un consiliu.
2. Fiecare C.C.C. va fi format din minim 7 persoane, cetăţeni care şi-au manifestat dorinţa să dezbată împreună diversele aspecte ale vieţii colective (reprezentanţi din învăţământ, sănătate, cultură, servicii şi comerţ, asociaţiile de proprietari etc). C.C.C. îşi stabilesc, în funcţie de propriile realităţi, numărul membrilor, cunoscând că limita care nu trebuie depăşită pentru a asigura o funcţionare satisfăcătoare a consiliului este de 50 de membri. Selecţia membrilor se va face în cadrul şedinţei de constituire/completare, având în vedere  C.V.-ul, pe baza votului majorităţii cetățenilor prezenți, având domiciliul în zona pentru care votează şi înscrişi pe listele de prezenţă. Totodată, va fi aprobată Lista membrilor supleanţi. Şedinţa de constituire va fi condusă de un reprezentant al administraţiei locale, care va prezenta prevederile regulamentului de funcţionare,respectiv aspectele practice ale modului de funcţionare a consiliilor consultative de cartier.
Şedinţele de constituire şi/sau de alegeri/completarea biroului  pentru C.C.C. pot fi convocate la solicitarea preşedintelui C.C.C., sau a executivului Primariei Municipiului Timisoara.
	Mandatul membrilor C.C.C. este de trei ani. C.C.C. îşi exercită mandatul de la data constituirii până la data la care se constituie consiliul nou ales.
2.1. C.C.C. va avea un birou alcătuit din 1 preşedinte, 1 vicepreşedinte şi 1 secretar care organizează activitatea consiliului. Dacă C.C.C. are mai mult de şapte membri, biroul care organizează activitatea poate avea un preşedinte şi până la trei vicepreşedinţi, respectiv secretari.
2.2. Pentru a favoriza dezbaterile, în cadrul C.C.C. pot fi constituite grupuri tematice de lucru.
2.3. Fiecare membru al C.C.C. va primi un carnet de membru în care se precizează ce este un C.C.C., rolul unui consilier, precum şi regulamentul interior pe care se va angaja să-l respecte.
2.4. Nu pot face parte din C.C.C.  consilierii locali şi funcţionarii publici angajaţi ai Primăriei Municipiului Timişoara.
II. Funcţionarea Consiliilor Consultative de Cartier

1. C.C.C.  se  reunesc  cel  puţin  trimestrial  în  spaţiile puse la dispoziţie prin grija Primăriei Municipiului Timişoara.
2. Prezenţa membrilor C.C.C. la şedinţe este obligatorie.  Absenţa  nemotivată de la 3 şedinţe consecutive conduce la înlocuirea  persoanei în cauză cu un alt voluntar de pe Lista membrilor supleanţi.
	În cadrul C.C.C., hotărârile se iau prin vot deschis, în prezenţa majorităţii membrilor în funcţie. Pentru luarea unei hotărâri este necesară majoritatea voturilor membrilor prezenţi.
3. C.C.C. va fi convocat de preşedinte cu cel puţin 10 zile înaintea şedinţei. Convocarea se poate face în scris, prin intermediul poştei, telefonic, cu ajutorul mass-media sau al altor mijloace de publicitate, cu sprijinul reprezentanţilor Primăriei. Convocarea este însoţită de Ordinea de zi a şedinţei. Ordinea de zi va fi stabilită de biroul C.C.C. pe baza propunerilor reţinute la precedenta şedinţă a C.C.C.
4. Membri C.C.C. sunt voluntari, nu beneficiază de retribuţie şi nici de alte facilităţi (abonament R.A.T.T., legitimaţii etc.). Ei vor lucra numai pentru binele comunităţii şi vor fi implicaţi în procesul de luare al deciziilor, vor fi cei care vor încuraja iniţiativa locală şi vor promova propunerile cartierului pentru a se materializa prin hotărâre de Consiliu Local.
4.1. Membrii C.C.C. vor depune o activitate de reprezentare a intereselor cetăţenilor dintr-un cartier şi vor avea o atitudine constructivă, de colaborare cu Consiliul Local şi instituţiile implicate în asigurarea serviciilor publice.
5. Şedinţele C.C.C., conduse de preşedinte, pot fi publice. Fiecare consiliu va încerca să aibă, cel puţin o dată pe an, o şedinţă deschisă locuitorilor din cartier, pentru a face cunoscută componenţa consiliului şi pentru a raporta starea de avansare a diferitelor lucrări.
6. Procesul-verbal al şedinţei C.C.C. va fi redactat de către secretar, semnat de preşedinte şi prezentat membrilor consiliului cu ocazia următoarei şedinţe. De asemenea, va fi transmis reprezentanţilor Primăriei, în termen de cinci zile de la desfăşurarea şedinţei. Procesele-verbale sunt accesibile oricărei persoane care le solicită. În plus, în Monitorul Primăriei Municipiului Timişoara şi pe site-ul Internet al oraşului va fi rezervat un spaţiu pentru informări privind viaţa cartierelor.
7. Pentru a favoriza colaborarea între C.C.C. va fi creat un Grup de Legătură permanent. Fiecare C.C.C. îşi va desemna doi dintre membri să-l reprezinte în Grupul de Legătură. Fiecare delegat este ales pentru aceeaşi perioadă ca şi membrii C.C.C. (3 ani).
7.1. Grupul de Legătură se reuneşte de două ori pe an, la mijlocul şi la sfârşitul anului, în prezenţa Primarului Municipiului Timişoara, pentru a discuta despre activitatea C.C.C. şi, dacă este cazul, pentru a propune modificări în funcţionarea C.C.C.    

III. Procedura de colaborare a Consiliilor Consultative de Cartier cu Consiliul Local al Municipiului Timişoara

	1. Fiecărui Consiliu Consultativ de Cartier  i se va aronda  între 1-3 consilieri locali în funcţie de mărimea  C.C.C.
	Arondarea se va face ulterior,  printr-o hotărâre  a  Consiliului  Local  al Municipiului Timişoara.
2.  Propunerile, sugestiile şi sesizările C.C.C. vor fi analizate de comisiile de specialitate ale Consiliului Local precum şi de compartimentele de specialitate din cadrul Primăriei Municipiului Timişoara. Aceste informaţii vor fi folosite la luarea deciziilor privind viaţa comunităţii.
	C.C.C. pot colabora şi cu alte organisme, organizaţii, asociaţii şi fundaţii, în realizarea obiectivelor pe care şi le propun.
3. C.C.C. nu pot interveni direct în deciziile Consiliului Local, ele având doar un rol consultativ.
4. Activitatea în cadrul C.C.C. este pur voluntară, bazată pe interesul şi disponibilitatea cetăţenilor din fiecare cartier al municipiului Timişoara să contribuie la identificarea şi rezolvarea problemelor locale. Activitatea C.C.C. nu implică financiar Consiliul Local.
5. Rezultatele activităţii C.C.C. vor fi prezentate pentru informarea cetăţenilor, în Monitorul Primăriei Municipiului Timişoara, pe site-ul Primăriei şi în mass-media locală.
6. Serviciul Centrul de Informare pentru Cetăţeni din cadrul Primăriei Municipiului Timişoara va prezenta consilierilor locali şi compartimentelor  de specialitate din cadrul Primăriei Municipiului Timişoara la sfârşitul fiecărui luni agenda întâlnirilor C.C.C. pe luna următoare, pentru cazul în care membrii aparatului legislativ sau executiv local doresc să participe la aceste întâlniri.
7. La sfârşitul trimestrului III al fiecărui an, C.C.C. vor întocmi un raport către Consiliul Local, care va conţine totalitatea propunerilor şi acţiunilor C.C.C., respectiv obiectivele propuse în perioada de referinţă şi modul în care acestea au fost realizate. În acelaşi raport vor fi menţionate operaţiunile de investiţii pe care doresc să le realizeze. Preşedinţii C.C.C. vor stabili priorităţile în funcţie de capacitatea de finanţare a proiectelor propuse şi vor face propuneri în acest sens Consiliului Local. Aceste propuneri vor face obiectul unor evaluări în cifre de către serviciile municipale. 

IV. Dispoziţii finale

              Fiecare cetăţean se poate înscrie pe lista C.C.C. ce va reprezenta cartierul în care locuieşte. Înscrierile se fac la Primăria Municipiului Timişoara, Bd. C.D. Loga nr.1, camera 12 – Serviciul Centrul de Informare pentru Cetăţeni, zilnic între orele 8,00 – 12,00. Data constituirii C.C.C. se va comunica ulterior prin mass-media locală.

